
Дунейпсо форумым хэтщ
Абхъаз. Республикэм и лIыкIуэхэу Президентым и Администрацэм и унафэщI Кубравэ Беслъэн, финансхэмкIэ министр Делбэ Владимир, хамэ къэрал IуэхухэмкIэ министрым и къуэдзэ Хинтбэ Ираклий сымэ Санкт-Петербург щекIуэкI Дунейпсо экономикэ форумым хэтщ.
КъызэгъэпэщакIуэхэм зэрыжаIэмкIэ, мыхьэнэшхуэ зиIэ а форумым зэхуишэсащ дуней псом и щIыналъэхэм я политикхэр, Iуэхузехьэхэр, еджагъэшхуэхэр, жылагъуэ, хъыбарегъащIэ IуэхущIапIэхэм я лIыкIуэхэр. Урысей Федерацэм и Президент Путин Владимир цIыху мини 5-м щIигъу зыхэт форумым и пленар зэIущIэм и купщIэ нэхъыщхьэ экономикэ зыужьыныгъэм теухуауэ къыщыпсэлъащ.
Дэнэ щIыпIи хуэдэу
Адыгей. Республикэм и къалащхьэ Мейкъуапэ дэт МафIэ мыужьыхым деж нобэ удз гъэгъахэр щагъэтIылъынущ.
Дзэ-хэкупсэ клубхэм я щIалэгъуалэр хэту, къалащхьэм фэеплъ Iуэхугъуэхэр щокIуэкI. Нобэ «Дружба» ПМДО-м и щIыпIэм щыгъуэ пэкIу щызэхэтынущ. Абы кърихьэлIэнущ Хэку зауэшхуэм и ветеранхэр, хэкIуэдахэм я щхьэгъусэхэр. ЩIалэгъуалэм дзэ щIыхьым и музейм зыщрагъэплъыхьынущ.
Сом мелард 1,7-рэ хухах
Къэрэшей-Шэрджэс. Республикэм и властхэм щIыналъэ программэхэр пхыгъэкIыным дызэрыт илъэсым сом мелард 1,7-рэ трагъэкIуэдэну я мурадщ.
Къэрэшей-Шэрджэсым и Iэтащхьэ Темрезов Рашид зэрыжиIамкIэ, 2013 гъэм щIыналъэ программэ 40 пхагъэкIыну, федеральнэ программэ 13-м хэтыну я мурадщ. «Ахэр щIыналъэм и дежкIэ социальнэ мыхьэнэ зиIэ программэхэрщ икIи щIыпIэ бюджетым абы сом мелард 1,7-м нэблагъэ хухихащ»,- къыхигъэщащ республикэм и Iэтащхьэм.
УЭРДОКЪУЭ Женя.
